Gál, Gábor, poslanec NR SR (2011-02-01):
Ďakujem za slovo. Vážený pán predseda, vážené panie poslankyne, vážení páni poslanci, milí hostia, na základe poverenia Mandátového a imunitného výboru Národnej rady Slovenskej republiky predkladám Národnej rade Slovenskej republiky túto informáciu. Podľa čl. 81 Ústavy Slovenskej republiky poslanec Národnej rady Slovenskej republiky Alexander Slafkovský 31. januára 2011 doručil predsedovi Národnej rady Slovenskej republiky písomné rozhodnutie o tom, že sa vzdáva mandátu poslanca Národnej rady Slovenskej republiky. Mandát poslanca Národnej rady Slovenskej republiky Alexandra Slafkovského, ktorý nastúpil 9. júla 2010 ako náhradník strany Slovenská demokratická a kresťanská únia – Demokratická strana na neuplatnený mandát poslanca Národnej rady Slovenskej republiky Milana Ježovicu, zaniká dňom doručenia písomného rozhodnutia o vzdaní sa mandátu poslanca Národnej rady Slovenskej republiky, teda 31. januára 2011. Podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky, ak sa uprázdni počas volebného obdobia mandát poslanca, nastupuje náhradník tej istej politickej strany alebo koalície podľa poradia, v akom bol uvedený na kandidátnej listine. Ak však boli na kandidátnej listine uplatnené prednostné hlasy, nastupuje z kandidátov, ktorý získal aspoň 3 % prednostných hlasov, ten kandidát, ktorý dostal najvyšší počet prednostných hlasov. Predseda Národnej rady Slovenskej republiky Richard Sulík zobral uvedenú skutočnosť na vedomie svojím rozhodnutím z 31. januára 2011 a súčasným rozhodnutím z 1. februára 2011 vyhlásil podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky v znení neskorších predpisov a § 10 ods. 2 písm. b) zákona Národnej rady Slovenskej republiky č. 350/1994 Z. z. o rokovacom poriadku Národnej rady Slovenskej republiky v znení neskorších predpisov, že na neuplatnený mandát poslanca Národnej rady Slovenskej republiky Milana Ježovicu za stranu Slovenská demokratická a kresťanská únia – Demokratická strana nastupuje podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky, konaných 12. júna 2010, za stranu Slovenská demokratická a kresťanská únia – Demokratická strana dňom 1. februára 2011 náhradník Ivan Harman, narodený 23. 6. 1967, bytom Žilina. Súčasne predseda Národnej rady Slovenskej republiky Richard Sulík rozhodnutím z 1. februára 2011 požiadal Mandátový a imunitný výbor Národnej rady Slovenskej republiky, aby preskúmal dodržanie podmienok k nastúpeniu náhradníka podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky v znení neskorších predpisov a podal Národnej rade Slovenskej republiky informáciu k nastúpeniu náhradníka na neuplatnený mandát poslanca Národnej rady Slovenskej republiky spolu so svojím návrhom. Na zabezpečenie požiadaviek vyplývajúcich z citovaných právnych predpisov a rozhodnutí predsedu Národnej rady Slovenskej republiky Mandátový a imunitný výbor Národnej rady Slovenskej republiky sa oboznámil s predmetnými rozhodnutiami predsedu Národnej rady Slovenskej republiky a so zápisnicou Ústrednej volebnej komisie o výsledku volieb do Národnej rady Slovenskej republiky, konaných 12. júna 2010, vrátane jej príloh. Podľa výsledkov prednostného hlasovania uvedeného v prílohe č. 1 tejto zápisnice nastupuje za poslanca, ktorého mandát sa neuplatňuje, kandidát na náhradníka za poslanca Národnej rady Slovenskej republiky uvedený v citovaných rozhodnutiach predsedu Národnej rady Slovenskej republiky. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade Slovenskej republiky prijať toto uznesenie. Uznesenie Národnej rady Slovenskej republiky z 1. februára 2011 k informácii Mandátového a imunitného výboru Národnej rady Slovenskej republiky o nastúpení náhradníka na neuplatnený mandát poslanca Národnej rady Slovenskej republiky. Národná rada Slovenskej republiky berie na vedomie po prvé, že poslanec Národnej rady Slovenskej republiky Alexander Slafkovský sa 31. januára 2011 písomne vzdal mandátu poslanca Národnej rady Slovenskej republiky listom doručeným predsedovi Národnej rady Slovenskej republiky, a preto jeho mandát zanikol 31. januára 2011. Po druhé, že predseda Národnej rady Slovenskej republiky svojím rozhodnutím č. 240 z 1. februára 2011 vyhlásil, že na neuplatnený mandát poslanca Národnej rady Slovenskej republiky Milana Ježovicu nastupuje 1. februára 2011 podľa poradia uvedeného v zápisnici Ústrednej volebnej komisie o výsledku volieb do Národnej rady Slovenskej republiky 12. júna 2010 za stranu Slovenská demokratická a kresťanská únia – Demokratická strana Ivan Harman. Po tretie informáciu Mandátového a imunitného výboru Národnej rady Slovenskej republiky o nastúpení náhradníka na neuplatnený mandát poslanca Národnej rady Slovenskej republiky. Pán predseda, prosím, dajte o tomto uznesení hlasovať.